google/wiki40b huggingface dataset:
Hanna Suchocka

Biografija

1968 m. baigė teisės studijas Poznanės Adomo Mickevičiaus universitete, vėliau čia dėstė. Teisės mokslų daktarė (1975 m.), profesorė.
Nuo 1969 m. buvo Demokratinės partijos (LJDP koalicinės partijos) narė, pagal šios organizacijos sąrašą 1980 m. išrinkta į LLR Seimą. Bendradarbiavo su „Solidarumo“ organizacija. Buvo vienintelė Seimo narė, balsavusi prieš karinės padėties įvedimą, už ką 1981 m. buvo pašalinta iš DP.
1991–2001 m. tris kadencijas buvo Lenkijos Seimo narė. 1992 m. liepos mėn. – 1993 m. spalio mėn. vadovavo iš septynių partijų sudarytai koalicinei vyriausybei. 1997–2000 m. buvo Teisingumo ministrė ir Generalinė prokurorė J.Buzeko suformuotoje vyriausybėje.
2001-2013 m. – Lenkijos ambasadorė prie Šventojo Sosto bei Maltos ordino.
Sean Plott

Sean Plott (g. 1986), labiau žinomas pseudonimu Day[9] – profesionalus StarCraft II elektroninio sporto komentatorius, laidos „Day[9] Daily“ vedėjas ir buvęs žinomas StarCraft: BroodWar žaidėjas. Žaisdamas BroodWar, jis 2007 m. laimėjo World Cyber Games Amerikos turnyrą, ir dar tris kartus pateko į finalą. 2010 m. žurnalo PC Gamer išrinktas metų žaidėju. Šiuo metu nereguliariai dirba komentatoriumi daugumoje didelių StarCraft II turnyrų visame pasaulyje (BlizzCon, Major League Gaming ir kituose). 2012 m. žurnalas Forbes jį išrinko į savo „30 under 30“ asmenybių sąrašą, kaip vieną reikšmingiausių žmonių elektroniniame sporte.
Sean Plott gimė ir gyvena Kanzase, JAV. Koledže įgijo matematiko specialybę, o Pietų Kalifornijos universitete – interaktyvios žiniasklaidos magistro laipsnį. Jo brolis Nicolas Plott, žinomas pseudonimu Tasteless, taip pat yra buvęs profesionalus StarCraft: BroodWar žaidėjas ir šiuo metu dirba Pietų Korėjos Global Starcraft II League komentatoriumi.

Day[9] TV

Pradėta 2009 m., „Day[9] Daily“ yra kasdieninė pramoginė – edukacinė laida apie įvairius StarCraft II žaidimo aspektus, nuo mokomųjų laidų pradedantiesiems žaidėjams iki profesionalios scenos apžvalgų ir profesionalių mačų nagrinėjimo. Iki išeinant StarCraft II laida buvo apie BroodWar. Pirmadieninė laida „Funday Monday“ paprastai būna skirta „juokingoms“ strategijoms ir nerimtam žaidimui. Kartais rodomi ir kiti žaidimai: Diablo III beta, Elder Scrolls: Skyrim ar kiti. 404–oji laida buvo skirta dalyvavimui protestuose prieš SOPA ir PIPA, joje tebuvo rodoma tuščia vedėjo kėdė.

After hours gaming league

Sean Plott įkurta ir prodiusuojama „After hours gaming league“ yra StarCraft II mėgėjų (t. y. ne profesionalų) lyga, kurioje dalyvauja įvairių žymių įmonių darbuotojai (Microsoft, Amazon ir kitų). Įmonės žaidžia viena prieš kitą mačus iki trijų pergalių; užėmusi pirmąją vietą gauna 5000 JAV dolerių prizą, kurį turi padovanoti savo pasirinktai labdarai. 2011 m. rudenį pirmąjį sezoną laimėję Microsoft prizą padovanojo Amnesty International organizacijai. Antrasis sezonas prasidėjo 2012 m. sausį.
Kampanijos Džuljanas

Istorija

V-IV a. pr. m. e. Džuljano teritorijoje gyveno oskai. Laikoma, kad miestą įkūrė Kumų kolonistai 421 m. pr. m. e. ir pavadino Lilianum („lelijų žemė“). Džuljanas buvo mažas iki 1207 m., kai neapoliečiai sugriovė Kumus. Kai kurie Kumų gyventojai, įskaitant dvasininkus ir katedros kapitulą apsigyveno Džuljane. Pirmasis feodas Džuljane minimas 1270 m. Miestą paeiliui valdė Vulkanai, Filomarinai, Pignateliai, D’Akvinai, Pineliai ir Kolonos.
Šiaudinė (Akmenė)

Istorija

XIX a. kaimas buvo prie vieškelio Papilė–Tryškiai.
Budelis (1963 filmas)

Turinys

Madride gyvenantis Chosė Luisas dirba laidojimo biure, dėl to merginos nenori su juo susitikinėti. Kartą jis susipažįsta su Karmen, kuri turi tokią pačią bėdą, mat jos tėvas, su kuriuo ji gyvena, yra budelis, vykdantis mirties bausmes. Chosė Luisas svajoja išvažiuoti į Vokietiją, tačiau kartą Karmen tėvas Amadėjus juos užtinka lovoje ir šiam nelieka nieko kito, kaip paprašyti jo dukters rankos. Įvyksta vestuvės, Amadėjus gauna paskyrą įsigyti butą, tačiau čia paaiškėja, kad jis po kelių mėnesių išeina į pensiją. Tam, kad butas ir toliau jam priklausytų, Amadėjus įkalba Chosė Luisą pateikti prašymą užimti jo, t. y. budelio vietą. Jaunuolis priešinasi, tačiau patikintas, kad šiais laikais to daryti beveik niekad netenka, galiausiai nusileidžia, o kadangi budelio profesija paprastai yra paveldima, Amadėjaus dėka jis gauna darbą.
Praeina keleri metai, gimsta sūnus, Chosė Luisas ir toliau dirba laidojimo biure, tačiau vieną dieną gyvenimą sudrumsčia iš ministerijos gautas laiškas, kviečiantis naująjį budelį atvykti į kurortą įvykdyti mirties nuosprendžio. Amadėjus tvirtina, kad tai nieko nereiškia, kad nuteistojo bus pasigailėta, o jiems tai puiki proga nuvykti prie jūros, nes jei Chosė Luisas atsistatydins, jie neteks buto ir atsidurs gatvėje. Jie nuvyksta į vietą, tačiau nuteistasis suserga ir egzekucija atidedama, o budeliui nurodoma neišvykti iš miesto. Amadėjus nesiliauja tvirtinti, kad bausmės vykdyti nereikės, šeima linksmai atostogauja, kol vieną dieną Chosė Luisą vėl iškviečia į kalėjimą. Nuvykęs į vietą, šis bando parašyti atsistatydinimo raštą, tačiau jo niekas neklauso ir galiausiai Chosė Luisui tenka įvykdyti nuosprendį...
Jūros dumblių makaronai

Jūros dumblių makaronai – pusiau permatomi makaronai, pagaminti iš želę primenančio ekstrakto, gaunamo išvirus garuose valgomuosius jūros dumblius. Jie gaminami nepridedant grūdų miltų ar krakmolo. Jūržolių makaronai turi kramtomąją tekstūrą ir mažai kalorijų. Gali būti valgomi neapdoroti, bet norint suteikti papildomo skonio, galima juos išvirti vandenyje su prieskoniais.
Jūros dumbliai įprasti daugelio civilizacijų, įskaitant kinų, graikų ir islandų, mityboje, tačiau didžiausi jų vartotojai yra japonai, savo virtuvėje naudojantys valgomąsias jūržoles daugiau kaip 1500 metų.

Mitybinė vertė

Jūros dumblių makaronai yra biologiškai aktyvus produktas, praturtinantis organizmą daugeliu reikalingų maistinių medžiagų. Šie makaronai yra be cholesterolio, riebalų, glitimo. Viena porcija patiekalo apima 186 mg natrio, 134 mg kalcio, 2,28 mg geležies ir 52,8 μg  vitamino K. Jie yra geras jodo šaltinis. Vartotojai, turintys skydliaukės ir širdies ligų, turėtų atsižvelgti į šiame produkte esančio natrio ir jodo kiekį.

Patiekalai

Jūros dumblių makaronai dažniausiai ruošiami įvairiose Azijos virtuvėse kaip mažai angliavandenių turintis pakaitalas ryžiams ir įprastiems makaronams. Dažniausiai naudojami sriubose, salotose, bulvytėse ir daržovėse. Kadangi yra neutralaus skonio, jie įgauna patiekalų, į kuriuos pridedami, skoninių savybių. 
Makaronai gali būti įsigyti internetu arba sveikų maisto produktų parduotuvėse, o restoranai savo patiekaluose pradeda siūlyti jūržolių makaronus kaip alternatyvą tradiciniams makaronams ar ryžiams. Augant glitimo neturinčių maisto produktų paklausai, didėja jūros dumblių makaronų populiarumas tarp sąmoningų vartotojų.
Islandija

Klimatas

Islandijos klimatas laikomas jūriniu subpoliariniu. Šilta Šiaurės Atlanto srovė užtikrina mažus temperatūrų svyravimus ir sąlygiškai šiltą klimatą, palyginti su kitomis vietovėmis panašiose platumose. Regionai, turintys panašų klimatą – Aleutų salos, Aliaskos pusiasalis, Ugnies žemė, nors visos šios zonos arčiau pusiaujo. Nepaisant mažo atstumo nuo Arkties, Islandija turi neužšąlantį uostą.

Biologinė įvairovė

Islandijoje žinoma 1300 rūšių vabzdžių – šis skaičius gan mažas (Pasaulyje atrasta 1,2 mln., Lietuvoje – 17 000). Vienintelis čia gyvenęs didesnis žinduolis prieš atsikraustant žmonėms buvo arktinė lapė. Retais atvejais į salą užklysta šikšnosparnių, tačiau čia negali veistis. Į salą iš Grenlandijos kartkartėm atkeliauja poliarinės meškos, tačiau nuolat čia gyvenančių meškų populiacija nulinė. Nėra ir laisvėje besiveisiančių roplių ir varliagyvių.

2008 m. krizė

Prasidėjus pasaulio ekonominei krizei, Europoje labiausiai buvo paveikta Islandija, kuri priėmė 5 mlrd. JAV dolerių paramą iš TVF. Islandija tapo pirmąja Vakarų šalimi nuo 1976 m. gavusia tokią finansinę pagalbą. 2007 m. Islandija pagal vienam gyventojui tenkantį BVP rodiklį buvo penkta turtingiausia pasaulio valstybė, tačiau prasidėjus krizei, ji priartėjo prie bankroto, kai buvo priversta gelbėti tris bankrutuojančius vietos bankus. Ji labiausiai nukentėjo nuo ekonominės krizės, nes šalies ekonomika veikė panašiai kaip aukštos rizikos draudimo fondai, kurie ypač nukentėjo per krizę. Islandijos kronos vertė 2008 m. smuko beveik perpus, o skolinimosi galimybių iš užsienio bankų beveik nebeliko.
Pagervėlė

Aplinkinės gyvenvietės

Latveliai (Biržai) – 2 km
Akmeniškis – 3,7 km
Daukniškiai (Biržai) – 3,2 km
BIRŽAI – 13 km
Medeikiai – 3,5 km
Peleniškiai (Parovėja) – 1 km
Pietų Kalimantanas

Geografija

Provincija ribojasi šiaurėje su Centriniu Kalimantanu, šiaurės rytuose su Rytų Kalimantanu. Pietinę pusę skalauja Makasaro sąsiauris ir Javos jūra. Didžiąją teritorijos dalį užima pelkėta, miškinga lyguma. Centrinėje dalyje iškilę Meratuso kalnai, kuriuose yra aukščiausia provincijos vieta – Besaro kalnas (1892 m). Klimatas karštas, drėgnas (metinis kritulių kiekis 2000-3700 mm). Svarbiausia upė – Baritas.

Ekonomika

Išgaunama nafta, akmens anglys, gamtinės dujos, auksas. Kertama mediena. Auginamos prieskoninės, maistinės kultūros. Turizmas.
Nikolajus Goluško

Nikolajus Michailovičius Goluško (Николай Михайлович Голушко, g. 1937 birželio 21, Kazachijos TSR) – TSRS KGB darbuotojas, vadovavo Rusijos Federacijos saugumo ministerijai (Министерство безопастности Российской Федерации) ir Federalinei kontržvalgybos tarnybai (Федеральная служба контрразведки), TSRS Aukščiausiosios tarybos deputatas, vėliau TSRS Liaudies deputatas. Komunistų partijos narys, turi karinį generolo pulkininko laipsnį.
Viktoras Grabauskas

Viktoras Grabauskas (g. 1965 m.) – Lietuvos policijos pareigūnas.

Biografija

1991 m. Lietuvos policijos akademijos dėstytojas. 1992–2001 m. policijos rinktinės „Aras“ šturmuotojas, specialiojo būrio vyresnysis inspektorius ir rinktinės vado pavaduotojas. Nuo 2001 m. rinktinės vyresnysis komisaras, vadas.
Pempininkai

Istorija

Manoma, kad pirmoji gyvenvetė galėjo būti čia įkurta dar akmens amžiuje. Šiuolaikiniai Pempininkai pastatyti XX amžiaus 7-8 dešimtmetyje. Iki tol šioje vietoje buvo Pempininkų kaimas. Iki šiol išliko ten buvusio sodo liekanos. 1981 metais pastatyti Žvejų kultūros rūmai, kurie suteikė svarbų postūmį šio mikrorajono plėtrai. Žvejų rūmai yra viena iš svarbiausių įvairių atlikėjų ir meninių kolektyvų pasirodymo vietų Klaipėdoje.

Transportas

Mikrorajonas yra įsikūręs šalia stambios transporto arterijos – Taikos prospekto. Iš Pempininkų yra geras susisiekimas su kitomis miesto dalimis. Išvystyta viešojo transporto susisiekimo sistema.
Lars Stindl

Karjera

Futbolininko karjerą pradėjo TSV Wiesental jaunimo klube. 2000 m. vasara perėjo į Karlsruher SC jaunimo komandą. Žaidė rezervinėje komandoje. Pagrindinėje klubo sudėtyje debiutavo 2008 m. kovo 15 d., prieš Eintracht Frankfurt. Pirmąjį įvartį pelnė 2008 m. lapkričio 29 d., rungtynėse prieš SV Hannover 96. 2010 m. kovo 16 d. pasirašė sutartį su Hannover 96. 2015 m. kovo 25 d. buvo patvirtinta, kad Stindl, persikels atstovauti Borussia Mönchengladbach. Tų pačių metų rugpjūčio 8 d. debiutavo naujame klube, prieš FC Sankt Pauli. 2016 m. rugpjūčio 1 d. tapo klubo kapitonu.
2017 m. vasario 23 d. pelnė tris įvarčius, rungtynėse prieš ACF Fiorentina. Tai padėjo Borussia klubui pereiti į 2016–2017 m. sezono UEFA Europos lygos šešioliktfinalį.

Tarptautinė karjera

Žaidė Vokietijos jaunimo iki 20 metų amžiaus rinktinėje. Vokietijos U-21 rinktinei atstovavo tik kartą.
2017 m. pakviestas atstovauti nacionalinę rinktinę. Debiutavo birželio 6 d. draugiškose rungtynėse prieš Daniją. Birželio 19 d., žaidžiant prieš Australiją, FIFA konfederacijų taurėje pelnė įvartį.
Osiedle Dašinskiegas (Suvalkai)

Osiedle Dašinskiegas (lenk. Osiedle Daszyńskiego) - gyvenvietė priklausanti Suvalkų miestui. Šiuo metu tai yra viena didžiausių ir tankiausiai apgyvendintų miesto gyvenviečių.

Pavadinimo kilmė

Tikėtina, kad gyvenvietės pavadinimas kilęs nuo lenkų kalbos žodžio Daszek, kas išvertus reiškia - stoginė, pašiūrė.
Sabolčas-Satmaras-Beregas

Geografija

Sabolčo-Satmaro-Berego medė plyti Didžiojoje Vengrijos lygumoje. Svarbiausios upės – Tisa, Samošas, Krasna.
Žvainių kapinynas

Kapinynas

Įrengtas Salanto slėnyje stūksančios Gaidžio kalnu vadinamos moreninės kalvos šiaurinėje dalyje. Šiaurinė ir šiaurės rytinė dalis sunaikinta XX a. I pusėje kasant naujakurių statyboms žvyrą ir akmenis. Karjero vieta apsodinta eglėmis, joje stūkso XX a. 9 dešimtmetyje suvežti natūralūs ir akmenkalių supjaustyti akmenys. Vakarinėje dalyje stovi neogotikinė koplyčia. Pietinė dalis apsodinta ąžuolais.
Į pietus yra pilkapynas ir apeiginis akmuo, nuo kurių kapinyną skiria akmenų pylimas.
1972 m. kapinynas paskelbtas vietinės reikšmės archeologijos paminklu, Nuo 1997 m. patenka į valstybės saugomo kultūros paminklo Žvainių pilkapių teritorijos šiaurinę dalį.
Teritorijos plotas – 0,7 ha.

Tyrimai

1982 m. žvalgė Mokslinė metodinė kultūros paminklų apsaugos taryba (tyrimų vadovas Romas Olišauskas), 1985 m. – Valdemaras Šimėnas (Lietuvos mokslų akademijos Istorijos institutas), 1992 m. – Lietuvos kultūros paveldo mokslinis centras (tyrimų vadovas Vilnius Morkūnas).
1985 m. aptiktas gludinto akmens įtveriamasis kirvelis (saugomas Lietuvos nacionaliniame muziejuje). Plačiau kapinynas netyrinėtas.
Kapinynas datuojamas I tūkstantmečiu.
Jerzy Dudek

Karjera

J. Dudekas yra žaidęs Liverpool FC, Feyenoord Rotterdam, Sokól Tychy klubuose. Karjerą pradėjo Concardia Knurów klube. 2011 m. gegužės 22 d. paskelbė baigiantis profesionalią karjerą.

Asmeninis gyvenimas

J. Dudekas vedė Mirella (g. 1974 m.) 1996 m. birželio mėnesį. Jie turi sūnų Aleksandrą (g. 1996 m. 12) ir dvi dukras Viktorija (g. 2006 m. 01) ir Natalija (g. 2006 m. 12). Jerzy turi brolį Dariusz, kuris taip pat yra futbolininkas.
Mikalojus Dominykas Pacas

Biografija

Lietuvos magnatų Pacų giminės atstovas, herbo „Gozdawa“ savininkas. Smolensko kašteliono Dominyko Mikalojaus Paco (m. 1579) ir Anos Andrejevnos Lozos jaunesnysis sūnus. Vyresnysis brolis – Minsko vaivada Jonas (apie 1550–1610).
Nuo 1579 metų Mikalojus Pacas turėjo Bresto pakamario titulą, valdė dvarus Bresto paviete.
Apie 1585 metus vedė Sofiją Bogdaną Sapiegaitę (m. apie 1630), Minsko vaivados Bogdano Povilo Sapiegos (? – 1593) ir Marinos Andrejevnos Kapustiankos (m. apie 1570) dukterį.
Slovakijos futbolo varžybos 1991–1992 m.

1991–1992 m. pirmenybės

Slovakijos komandos dalyvavo Čekoslovakijos čempionate.
Mykolas Sleževičius

Biografija

1901 m. baigė Mintaujos gimnaziją. 1902–1907 m. studijavo teisę Odesos universitete. Dalyvavo Odesos lietuvių visuomeniniame gyvenime. 1905 m. Odesos lietuvius atstovavo Didžiajame Vilniaus Seime. Odesoje dalyvavo 1905–1907 m. revoliucijoje.
1907 m. grįžęs į Lietuvą, įstojo į Lietuvos demokratų partiją. 1907–1912 m. redagavo „Lietuvos ūkininką“, 1910–1912 m. – ir „Lietuvos žinias“. Vėliau dirbo advokatu Vilniuje. 1909–1910 m. – III Rusijos imperijos Valstybės Dūmos lietuvių frakcijos sekretorius. Pirmojo pasaulinio karo metais, nuo 1915 m. gyveno Rusijoje, ypatingasis Lietuvių draugijos nukentėjusiems dėl karo šelpti Centro komiteto įgaliotinis.
1917 m. Rusijos lietuvių seimo Petrograde delegatas. Pašalintas iš Lietuvos socialistų liaudininkų partijos už reikalavimą Lietuvą atskirti nuo Rusijos, kartu su F. Bortkevičiene, B. Matulioniu ir kitais įkūrė Lietuvos socialistų liaudininkų demokratų partiją, iki 1922 m. – partijos pirmininkas. 1917–1918 m. – Vyriausiosios lietuvių tarybos Rusijoje pirmininko pavaduotojas, vėliau – pirmininkas.
1918 m. gruodžio 19 d. grįžo į Lietuvą. 1918 m. gruodžio 26 d. – 1919 m. kovo 11 d. Lietuvos laikinosios vyriausybės II ministrų kabineto, 1919 m. balandžio 12 d. – 1919 m. spalio 6 d. IV ministrų kabineto ministras pirmininkas ir užsienio reikalų ministras. 1918 m. gruodžio 29 d. pasirašė dokumentą, kviečiantį savanorius ginti Lietuvos nepriklausomybę „Į Lietuvos piliečius“.
1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas II (Kauno) apygardoje. Priklausė Lietuvos socialistų liaudininkų demokratų partijos frakcijai, įėjusiai į LSLDP ir Lietuvos valstiečių sąjungos bloką. 1920 m. spalio 22 d. – 1921 m. sausio 15 d. Mažojo Seimo narys. 1922 m. lapkričio 13 d. – 1923 m. kovo 13 d. Pirmojo Seimo, 1923 m. birželio 5 d. – 1926 m. birželio 2 d. Antrojo Seimo, 1926 m. birželio 2 d. – 1927 m. balandžio 12 d. Trečiojo Seimo atstovas. 
1926 m. birželio 15 – gruodžio 17 d. – XIII kabineto ministras pirmininkas, užsienio reikalų ir teisingumo ministras, pasirašė 1926 m. Lietuvos – TSRS nepuolimo sutartį. Po gruodžio 17 d. perversmo atsistatydino.
Nuo 1922 iki 1936 m. (išskyrus 1926 m. antrą pusę) – Valstiečių liaudininkų sąjungos centrinio komiteto pirmininkas.
Nuo 1927 m. – Kauno miesto savivaldybės, Tarptautinio banko, Kredito banko juriskonsultas, užsienio prekybos firmų atstovas Lietuvoje. Nuo 1925 m. Advokatų tarybos narys, 1938–1939 m. – jos pirmininkas.
Domėjosi teatru, buvo aktorius ir režisierius. Išvertė į lietuvių kalbą dramos kūrinių.
XI amžiaus 7-as dešimtmetis

XI amžiaus septintasis dešimtmetis prasidėjo 1061 metais ir baigėsi 1070 metais.
Tūkstantmečiai: 1 tūkstantmetis – 2 tūkstantmetis – 3 tūkstantmetis
Amžiai: X amžius – XI amžius – XII amžius
Dešimtmečiai: 2-as 3-as 4-as 5-as 6-as - 7-as - 8-as 9-as 10-as 1-as 2-as
Metai: 1061 1062 1063 1064 1065 1066 1067 1068 1069 1070

1061

Tai buvo nekeliamieji metai, prasidedantys antradienį. Šių metų svarbiausi įvykiai:

1062

Tai buvo nekeliamieji metai, prasidedantys trečiadienį. Šių metų svarbiausi įvykiai:

1063

Tai buvo nekeliamieji metai, prasidedantys ketvirtadienį. Šių metų svarbiausi įvykiai:

1064

Tai buvo keliamieji metai, prasidedantys penktadienį. Šių metų svarbiausi įvykiai:

1067

Tai buvo nekeliamieji metai, prasidedantys antradienį. Šių metų svarbiausi įvykiai:

1068

Tai buvo keliamieji metai, prasidedantys trečiadienį. Šių metų svarbiausi įvykiai:

1069

Tai buvo nekeliamieji metai, prasidedantys penktadienį. Šių metų svarbiausi įvykiai:

1070

Tai buvo nekeliamieji metai, prasidedantys šeštadienį. Šių metų svarbiausi įvykiai:
Nasvytalių lobis

Nasvytalių lobis – lobis, rastas 1926 m. lapkričio mėn. Nasvytalių kaime, Kvėdarnos valsčius, dab. Šilalės rajonas, Kvėdarnos seniūnija. Vertingiausias istoriniu ir materialiniu požiūriu lobis, rastas Lietuvos teritorijoje.

Istorija

Lobį ardamas žemę aptiko Juozas Radžius, jo dalį nupirko A. Mylimas, kitus radinius išsidalijo valstiečiai. Policija iš įvairių asmenų paėmė 298 monetas, 2 žiedus, šaukštų ir apvarą. 1928 m. Nacionalinis Čiurlionio dailės muziejus iš A. Mylimo už 3200 litų įsigijo dar 228 auksines monetas, 2 auksinius žiedus su rubinu ir smaragdu, 12 sidabrinių šaukštų, sidabro vėrinį. 70 auksinių olandiškų monetų grąžinta A. Mylimui.

Lobis

Nacionaliniame Čiurlionio dailės muziejuje saugoma 10 Lenkijos Gdansko ir Torunės monetų, 2 Čekijos, 153 Jungtinių Nyderlandų provincijų, 8 Osmanų imperijos, 4 Savojos, 26 Šventosios Romos imperijos valstybių, 5 Transilvanijos, 5 Venecijos, 18 Vengrijos auksinių monetų, daugiausia 1497–1662 m. kaldintų dukatų; taip pat juvelyriniai dirbiniai.
Lobis užkastas po 1662 m.
Michael Giacchino

Jaunystė

Džakinas gimė Riversaide, Naujajame Džersyje. Jo tėvo proseneliai atvyko iš Sicilijos, jo motinos proseneliai imigravo iš Abrucų (Pietų Italija); jis turi JAV ir Italijos pilietybes. Džakinas užaugo Edžvoter Parke (Edgewater Park Township), Naujajame Džersyje, baigė Šventojo kryžiaus vidurinę mokyklą Delrane.
Maiklas pradėjo derinti paveikslėlius su muzika būdamas 10-ies, kai ėmėsi kurti stop kadro animaciją su savo paties kurtais garso takeliais namų rūsyje. Jam besimokant vidurinėje, menų mokytojas parekomendavo tėvams jį išsiųsti į Vaizduojamųjų menų mokyklą (School of Visual Arts) Niujorke, kur jis studijavo filmų gamybą kaip pagrindinę specializaciją ir istoriją kaip neprofesinę discipliną. Studijuodamas, neapmokamą praktiką atliko „Universal Pictures“, už nuomą gyvenamojoje vietoje susimokėdavo dieną dirbdamas „Macy's“ parduotuvėje. Studijas SVA baigė 1990 m. su vaizduojamųjų menų bakalauro diplomu. Vėliau įstojo į Džiuliardo mokyklą (Juilliard School) Niujorke.

Karjera

Po koledžo jis iškart pradėjo dirbti „Universal“. Vėliau perėjo pas „Disney“ ir jiems persikeliant į Los Andželą, jis taip pat persikėlė ir pradėjo lankyti naktines instrumentavimo ir orkestravimo paskaitas Kalifornijos universitete (UCLA). Dukterinė įmonė „Disney Interactive“ pasiūlė jam kompiuterinių žaidimų kompozitoriaus darbą.
Džakino kompiuterinių žaidimų kūriniai privedė prie jo karjeros televizijoje. 2001 m. televizijos serialo „Slaptoji agentė“ (Alias) prodiuseris Dž. Dž. Abramsas pasiūlė jam sukurti garso takelį šiam serialui. Garso takelyje skambėjo orkestrinės ir elektroninės muzikos mišinys. Vėliau jis parašė muziką ir kitam Dž. Dž. Abramso serialui – „Dingę“.
2004 m. gavo pirmą stambų užsakymą kino pramonėje – sukurti garso takelį pilnametražiam animaciniam filmui „Nerealieji“.
Etsy

Pardavimai

2014 m. pabaigoje „Etsy“ turėjo 54 mln. registruotų narių, o internetinė rankų darbo ir vintažinių prekių turgavietė jungė 1,4 mln. aktyvių pardavėjų su 19,8 mln. aktyvių pirkėjų. 2014 m. kompanijoje dirbo 685  darbuotojai, jos svetainėje buvo siūloma  29 mln. prekių. „Etsy“ platformoje 2014 m. prekių pardavimai siekė 1,93 mlrd.$, iš kurių 36,1 % sudarė mobiliajame internete, o 30,9 % buvo sugeneruota už JAV ribų.

Veikimo principas

Susikurti asmeninę „Etsy“ parduotuvę nekainuoja, mokėti reikia po $0,20 už kiekvienos prekės talpinimą parduotuvėje. Didelę įtaką būsimai prekybai gali turėti pateikiamų prekių kokybiškos nuotraukos, apmokama jų reklama svetainėje, jungimasis prie įvairių naudotojų grupių. Svetainėje veikia lietuviškai bendraujanti bendruomenė, forume besikeičianti savo žiniomis ir pagalba. Prekybai vystyti pravartu naudotis „galimybių įrankiais“ (Opportunity Tools).
Umba (gyvenvietė)

Istorija

Pomorų gyvenvietė šaltiniuose minima nuo 1466 m. ir yra viena seniausių visoje Koloje. 1898 m. netoliese įkurta miško darbininkų gyvenvietė Lesnojus (Лесной). Vėliau pradėtas statyti uostas. 1930 m. naujajai gyvenvietei suteiktas miesto tipo gyvenvietės statusas. Vėliau abi gyvenvietės sujungtos – medinis pomorų kaimas Senoji Umba ir darbininkų gyvenvietė Naujoji Umba.
Trasa Silverstone

Istorija

Antrojo Pasaulinio Karo metais Silverstonas buvo D. Britanijos ir JAV bombonešių oro uostas, o pasibaigus karinėms veiksmams buvo atrastas autosporto megėjų.
1948 m. Karališkasis Automobilių Klubas nusprendė įrengti trasą šalia Silverstono likusiame po II pasaulinio karo JAV ir Didžiosios Britanijos karinio oro uosto.
1949 m. įvyko pirmosios lenktynės, o jau nuo kitų metų nuspresta, jog šioje trasoje bus rengiamas pirmasis Didžiosios Britanijos Grand Prix. Pirmąsias F1 lenktynes laimėjo Giuseppe Farina.
Vėliau pakaitomis su Brands Hatch trasa (kas antri metai) F1 GP buvo rengiamos iki 1986 m. Nuo 1987 m. iki dabar Didžiosios Britanijos Grand Prix organizuojamos tik Silverstono trasoje.
1971 m. pavykus supirkti visą nekilnojamą komplekso turtą, savininkai trasą modifikavo kelis kartus. Trasos šeiminikai yra pasirašę su FIA (Tarptautinė Automobilių federacija) ilgalaikę sutartį organizuoti GP šioje trasoje.
2009 m. gruodžio 7 d. trasos vadovai pasirašė 17 metų sutartį su Formulės 1 komercinių teisių valdytoju Berniu Ecclestonu dėl Didžiosios Britanijos lenktynių rengimo šioje trasoje.
2010 m. buvo paskelbta, kad nuo šiol lenktynės čia vyks atnaujintoje trasoje - senosios trasos viduryje buvo pridėta nauja "Arena" sekcija, kuri pailgino visą ratą iki 5 901 m.

Adresas

Silverstone Circuit

Silverstone

Towcester

Northhamptonshire

NN12 8TN
Alytaus express

Alytaus express – skelbimų ir reklamos savaitraštis, leistas 1990–1993 m. Alytuje.